Llazari i Serbisë

[parapamje|Afresk i Princit Lazar Hrebeljanoviq në Manastirin e Ravanicës, [Serbia|Serbi.]]
**Llazar Hrebelanoviqi** (Serbisht cirilik: Лазар Хребељановић *Lazar Hrebeljanović*; rreth 1329 – 15 qershor 1389) ishte një sundimtar serb mesjetar që krijoi shtetin më të madh dhe më të fuqishëm në territorin e Perandorisë Serbe të shpërbërë.

Shteti i Llazarit, i referuar nga historianët si Serbia Moraviane, përbëhej nga pellgjet e lumenjve Moravë e Madhe, Moravë Perëndimore dhe Moravë Jugore. Llazari sundoi Serbinë Moraviane nga viti 1373 deri në vdekjen e tij në 1389. Ai u përpoq të ringjallte Perandorinë Serbe dhe të vendosej në krye të saj, duke pretenduar se ishte pasardhësi i drejtpërdrejtë i dinastisë Nemanjiq, e cila u zhduk në 1371 pasi sundoi mbi Serbinë për 2 shekuj. Programi i Llazarit kishte mbështetjen e plotë të Kishës Ortodokse Serbe, por fisnikëria serbe nuk e njohu atë si sundimtarin e tyre suprem. Ai shpesh përmendet si Car Lazar Hrebeljanoviq (serbisht: Цар Лазар Хребељановић / *Car Lazar Hrebeljanović*); megjithatë, ai mbante vetëm titullin princ (serbisht: кнез*/knez*).

Llazari u vra në Betejën e Kosovës në qershor 1389 ndërsa drejtonte një ushtri të krishterë të mbledhur për t'u përballur me Perandorinë pushtuese Osmane, të udhëhequr nga Sulltan Murati I. Beteja përfundoi pa një fitues të qartë, me të dyja palët që pësuan humbje të mëdha. E veja e Llazarit, Milica, e cila sundoi si regjente për djalin e tyre adoleshent Stefan Lazareviq, pasardhësin e Llazarit, pranoi sundimin osman në verën e vitit 1390.

Llazari nderohet në kishën e krishterë ortodokse si martir dhe shenjtor dhe vlerësohet shumë në historinë, kulturën dhe traditën serbe. Në poezinë epike serbe, ai përmendet si **Car Lazari** (serbisht: Цар Лазар */ Car Lazar*). Pas vdekjes së tij, Llazari u mitizua thellësisht, Kisha Ortodokse Serbe dhe poezia epike popullore e paraqitën atë si një sundimtar-martir që zgjodhi “mbretërinë qiellore” mbi atë tokësore, duke e shndërruar humbjen ushtarake në një fitore morale dhe shpirtërore. Ky mit u përdor ndër shekuj për të ndërtuar identitetin kombëtar serb, duke e ngritur Llazarin nga një princ mesjetar të barabartë me princërit e tjerë në rang monarkist në një figurë simbolike të sakrificës, besimit dhe qëndresës, shpesh përtej fakteve historike dhe rolit të tij real politik.

## Jeta 
Llazari lindi rreth vitit 1329 në Kalanë e Prilepacit, 13 kilometra në juglindje të Artanës, atëherë një qytet i rëndësishëm minierash. Familja e tij ishin zotërinjtë trashëgues të Prilepacit, i cili së bashku me Kalanë e afërt të Prizenacit mbronte minierat dhe vendbanimet përreth Novobërdës. Babai i Llazarit, Pribac, ishte një logothete (kancelar) në oborrin e Stefan Dushanit, një anëtar i dinastisë Nemanjić, i cili sundoi si Mbret i Serbisë nga viti 1331 deri në vitin 1346 dhe Perandor (car) serb nga viti 1346 deri në vitin 1355. Grada e logothetit ishte relativisht modeste në hierarkinë e oborrit serb. Dushani u bë sundimtar i Serbisë duke rrëzuar nga froni babanë e tij, Mbretin Stefan Urosh III, duke shpërblyer më pas fisnikët e vegjël që e kishin mbështetur në rebelimin e tij, duke i ngritur ata në pozicione më të larta brenda hierarkisë feudale. Babai i Llazarit ishte midis këtyre fisnikëve dhe u ngrit në pozicionin e logothetit duke iu zotuar besnikëri Dushanit. Sipas Mavro Orbinit, një historian raguzian i shekullit të 16-të, mbiemri i Pribacit dhe Lazarit ishte Hrebeljanović. Edhe pse Orbini nuk dha një burim për këtë pohim, ai është pranuar gjerësisht në historiografi.

## Shiko edhe 
* Despotati Serb
* Nemanjiqët
* Historia e Serbisë

## Referime